b'\n_START_ARTICLE_\nLuhanskin kansantasavalta\n_START_SECTION_\nHistoria\n_START_PARAGRAPH_\nUkrainan Euromaidan-vallankumouksen ja Ukrainan presidentin Viktor Janukovyt\xc5\xa1in syrj\xc3\xa4ytt\xc3\xa4misen yhteydess\xc3\xa4 kev\xc3\xa4\xc3\xa4ll\xc3\xa4 2014 vallankumousta vastustavat ja Ven\xc3\xa4j\xc3\xa4-mieliset protestit It\xc3\xa4-Ukrainassa vahvistuivat, mik\xc3\xa4 johti separatistien johtaman "Luhanskin kansantasavallan" perustamiseen 27. huhtikuuta 2014. It\xc3\xa4-Ukrainan sotatoimien k\xc3\xa4ynnist\xc3\xa4j\xc3\xa4ksi julistautunut entinen Ven\xc3\xa4j\xc3\xa4n armeijan sotilastiedustelun eversti Igor Girkin (alias Strelkov) toimi sotilasjohtajana my\xc3\xb6s Luhanskin alueella._NEWLINE_"Kansantasavallassa" j\xc3\xa4rjestettiin kiistanalainen kansan\xc3\xa4\xc3\xa4nestys itsen\xc3\xa4istymisest\xc3\xa4 11. toukokuuta. Separatistijoukkojen j\xc3\xa4rjest\xc3\xa4m\xc3\xa4n \xc3\xa4\xc3\xa4nestyksen rusteella annettiin itsen\xc3\xa4isyysjulistus 12. toukokuuta 2014. Jo 24 huhtikuuta 2014 "kansantasavallan" hallitus" sopi yhdistymisest\xc3\xa4 samoin yksipuolisesti itsen\xc3\xa4iseksi julistautuneen "Donetskin kansantasavallan" kanssa "Novorossijan liittovaltioksi". _NEWLINE_Vain vajaa puolet Ukrainan Luhanskin aluetta on "kansantasavallan" hallinnassa; alueen pohjoisosa, joka on p\xc3\xa4\xc3\xa4osin ukrainankielist\xc3\xa4 seutua, on pysynyt Ukrainan hallinnassa. Noin kaksi kolmannesta Luhanskin alueen v\xc3\xa4est\xc3\xb6st\xc3\xa4 on kuitenkin separatistialueella, jossa sijaitsevat suurimmat kaupungit, joihin neuvostovuosina muutti paljon ven\xc3\xa4j\xc3\xa4nkielist\xc3\xa4 ty\xc3\xb6voimaa. Syksyll\xc3\xa4 2014 "kansantasavallan" alueella eli noin 1,2 miljoonaa ihmist\xc3\xa4._NEWLINE_Marraskuun alussa 2014 "kansantasavalta" j\xc3\xa4rjesti parlamentti- ja johtajanvaalit. Kansainv\xc3\xa4linen yhteis\xc3\xb6 piti vaaleja laittomana, mutta ennen vaaleja Ven\xc3\xa4j\xc3\xa4 ilmoitti kunnioittavansa vaalitulosta. Sittemmin Ven\xc3\xa4j\xc3\xa4 kuitenkin pid\xc3\xa4tt\xc3\xa4ytyi vahvistamasta tukeaan vaalituloksille. Valtionp\xc3\xa4\xc3\xa4mieheksi valittiin Igor Plotnitski._NEWLINE_Marraskuussa 2017 Plotnitski erotti sis\xc3\xa4ministeri Igor Kornetin, jonka seurauksena tunnuksettomia vihreit\xc3\xa4 miehi\xc3\xa4 saapui Luhanskiin Donetskin kansantasavallasta. Ukrainan hallituksen mukaan Plotnitski olisi paennut Ven\xc3\xa4j\xc3\xa4lle._NEWLINE_Luhanskissa arvioidaan olevan meneill\xc3\xa4\xc3\xa4n sis\xc3\xa4inen valtataistelu, jonka seurauksena Plotnitski erosi ja siirtyi Ven\xc3\xa4j\xc3\xa4lle. Teht\xc3\xa4v\xc3\xa4\xc3\xa4 hoitaa vaaleihin asti v\xc3\xa4liaikaisena turvallisuusministeri Leonid Paset\xc5\xa1nik.'